ये दोनों ही अभिनेत्रियां फिल्म 'गुलाब गैंग' में साथ-साथ नज़र आएंगी.फिल्म में माधुरी मुख्य भूमिका में है वहीं जूही चावला नेगेटिव रोल में दिखाई देंगी.माधुरी कहती हैं, "मैं जूही से मिली.वो बहुत प्यारी है.उसके साथ काम करके मज़ा भी आया.आपको गुलाब गैंग में एक साथ दो खूबसूरत हंसी देखने को मिलेंगी.एक मेरी और एक जूही चावला की."पिछले साल माधुरी की ही समाकालीन अभिनेत्री श्रीदेवी ने भी करीब 15 साल बाद 'इंग्लिश-विंग्लिश' से फिल्मों में वापसी की थी. वहीं करिश्मा कपूर ने भी पिछले साल फिल्म 'डेंजरस इश्क़' से बॉलीवुड में दोबारा दस्तक दी थी.तो क्या माधुरी के लिए अब भी कई प्रतिद्वंदी है?माधुरी के अनुसार, "मैंने कभी ऐसी बातों में यकीन नहीं रखा. फिलहाल मेरे पास दो फिल्मों में काफी तगड़े रोल हैं,गुलाब गैंग और डेढ़ इश्क़िया.मैं वही करती हूं जो करने में मुझे मज़ा आता है और अभी मैं ऐसा ही कुछ कर रही हूं."जहां एक तरफ 40 पार हीरो 100 करोड़ क्लब को संभाले हुए हैं वहीं इसी उम्र की अभिनेत्रियों को अच्छे और अहम रोल के लिए संघर्ष करना पड़ता है लेकिन माधुरी दीक्षित को उम्मीद है कि बहुत जल्द इस धारणा और इस प्रचलन को तोड़ दिया जाएगा.गुलाब गैंग कहानी है एक महिला गैंग कि जो सामाजिक अन्याय के खिलाफ लड़ती हैं. इस फिल्म में माधुरी और जूही के अलावा माही गिल और शिल्पा शुक्ला भी हैं.वहीं फिल्म 'डेढ़ इश्क़िया',2010 में आई 'इश्क़िया' का सीक्वेल है जिसमें नसीरुद्दीन शाह भी मुख्य भूमिका में है और माधुरी के अनुसार नसीर जैसे अभिनेता के साथ काम करना सौभाग्य की बात है.2011 में माधुरी दीक्षित अपने परिवार के साथ अमरीका से भारत लौट आईं थी और उसके बाद से ही वो रिएलटी शो और विज्ञापनों में नज़र आ रही हैं. माधुरी के मुताबिक वो कई काम एक साथ करने की क्षमता रखती हैं और अपने बच्चों और खुद के स्वास्थ्य को लेकर वो काफी सख़्त है.